Det oppsto søt musikk da Vigdis Nygård fra Skedsmokorset tok turen til Gaustatoppen i helgen. Nå vil hun svært gjerne komme i kontakt med mannen hun møtte på turen.

- FIKK HAM IKKE UT AV TANKENE

- Sist søndag skulle jeg og en venninne gå opp Gaustatoppen, og på parkeringsplassen kom jeg i prat med en mann. Det ble en god kjemi, forteller Nygård til TA.

Nygård trodde mannen var vakt på stedet, og at hun trolig ikke ville se ham igjen. Men hun klarte ikke få ham ut av tankene, men på vei opp mot toppen skulle deres veier krysses på nytt.

BLE BEDT PÅ KAFFE

- Han kom bort til meg, og vi snakket mye sammen på vei opp mot toppen. Da vi kom ned igjen ble jeg og venninnen min bedt på kaffe i bobilen hans. Jeg hadde lyst, men min venninne var mer usikker. Jeg gikk derfor bort til ham og sa at det ikke ble noe. Han virket skuffet, sier Nygård.

Hun fikk en god klem og et håndtrykk, men ikke noe navn eller telefonnummer. Venninnene kjørte bak mannen et stykke på veien hjem, og Nygård noterte ned skiltnummeret hans, bare til sin skuffelse å oppdage at hun hadde notert feil.

Det ble søvnløse netter, og da bestemte hun seg for å spørre Gaustatoppen Turisthytte om hjelp.

- Han hadde kjøpt en vaffel på hytta, så jeg tenkte kanskje han hadde betalt med kort, forteller Nygård.

- HAR ALDRI OPPLEVD LIKNENDE

De ansatte på tursithytta var mer enn behjelpelige med å sende ut en etterlysning etter mannen på sine Facebook-sider. følgende melding ble lagt ut;

«Hei du mannen som besøkte oss på Søndag 20 september. Du bestilte muligens en vaffel mellom kl 12 og 13, har en bobil og bor i nærheten av Sande. Det er en flott dame som leter etter deg, og vil gjerne ha kontakt. Vi prøver derfor å legge ut en annonse her i håp om at du ser denne. Håper vi hører fra deg.

Med vennlig hilsen jentene på toppen og hun som leter etter deg.»

– Vi fikk mail fra henne, og tenkte det var morsomt å kunne hjelpe, forteller Inga Aspli ved Gaustatoppen turisthytte til TA, tirsdag ettermiddag. Hun forteller at de ikke har opplevd lignende kontaktannonser i hennes tid på turisthytta.

For Nygård selv er dette første gang hun etterlyser en mann på denne måten.

- Han gjorde noe med meg, så nå får tiden vise, avslutter hun.